предлог ЗАКОНА

O ИЗМЕНАМА И ДОПУНАМА ЗАКОНА О ОГЛАШАВАЊУ

Члан 1.

У Закону o оглашавању („Службени гласник РС”, бр. 6/16 и 52/19 – др. закон), у члану 2. тачка 3) мења се и гласи:

„3) оглашивач је правно лице, предузетник или физичко лице које се представља огласном поруком у оквиру своје пословне делатности или у друге комерцијалне сврхе, укључујући и друга лица која послују у његово име и за његов рачун;”.

У тачки 4) после речи: „власникˮ додају се запета и реч: „платформеˮ.

У тачки 4) тачка на крају замењује се тачком запетом.

После тачке 4) додају се тач. 5) и 6), које гласе:

„5) аудио-визуелна комерцијална комуникација је аудио-визуелна медијска услуга која подразумева приказивање у облику слика са или без тона чија је намена директно или посредно промовисање робе, услуга или угледа физичког или правног лица која обављају економску активност. Такво приказивање се врши уз новчану или другу накнаду, или у сврхе сопственог промовисања, а укључено је у програм или у кориснички генерисани видео запис. Врсте аудио-визуелне комерцијалне комуникације су, између осталог, телевизијско оглашавање, спонзорство, ТВ продаја и пласирање производа;

6) позив на игру представља било који облик комуникације, поруке или садржаја, који захтева, подстиче или наводи ка предузимању конкретних радњи које резултирају директним учешћем у играма на срећу, односно позива да се започне или настави учествовање у играма на срећу коришћењем израза попут „играјˮ, „одиграјˮ, „уплатиˮ, „покушајˮ, „уложиˮ, „клади сеˮ, „купиˮ, „учествујˮ, „положиˮ, „оствариˮ, „победиˮ, и сл. осим коришћења термина који упућују или усмеравају на приступање додатној информативној понуди, регистрацији играча код приређивача или пријави на систем или налог играча.ˮ.

Члан 2.

У члану 4. после става 3. додаје се став 4, који гласи:

„Преносилац огласне поруке, укључујући друштвене мреже, мора да обезбеди једнаке услове за све оглашиваче.ˮ.

Члан 3.

У члану 12. став 3. реч: „програмаˮ замењује се речима: „презентовања садржаја (програм, објава на друштвеним мрежама и медијским платформама)ˮ.

Члан 4 .

У члану 15. став 2. после речи: „податакˮ додају се речи: „(име, презиме, адреса, ЈМБГ, електронска адреса и број телефона)ˮ.

Члан 5.

У члану 19. став 1. мења се и гласи:

„Огласна декларација је исправа која садржи податке који идентификују оглашивача и преносиоца огласне поруке, садржај огласне поруке, и предвиђени период и начин оглашавања, коју оглашивач доставља преносиоцу огласне поруке. У сврху одређивања идентитета оглашивача, преносилац огласне поруке дужан је да прикупља и даље обрађује податке о оглашивачу, и то: пословно име, адресу седишта и матични број, а за физичко лице, име и презиме, адресу пребивалишта и јединствени матични број грађана.ˮ.

Став. 3 мења се и гласи:

„Огласну декларацију са подацима из става 1. овог члана чувају оглашивач и преносилац огласне поруке током трајања оглашавања на које се односи и 30 дана од престанка тог оглашавања. По истеку рока за обавезно чување огласне декларације, подаци о личности оглашивача физичког лица, бришу се.ˮ.

Члан 6.

У члану 21. став 4. у уводној реченици реч: „илиˮ замењује се речју: „иˮ.

У тачки 4) речи: „дијететски додациˮ замењују се речима: „додаци исхрани (дијететски суплементи)ˮ.

У ставу 5. после речи: „примењују наˮ додају се речи: „штампане и онлајн медије,ˮ.

Члан 7.

У члану 27. став 1. после речи: „захтевˮ додају се речи: „и платформи за размену видео садржајаˮ.

Члан 8.

У члану 28. став 1. после речи: „садржајаˮ додају се речи: „и/или у кориснички генерисаном видео записуˮ.

Ст. 2. и 3. бришу се.

Став 4. мења се и гласи:

„Пласирање производа није дозвољено у вестима, програмима о актуелним друштвено-политичким догађајима, програмима о искључиво потрошачким питањима, верским програмима и дечијим програмима.ˮ.

Члан 9.

У члану 30. став 1. мења се и гласи:

„Програмски садржаји у којима се пласира производ морају да буду јасно означени обавештењем о пласирању производа и то на почетку и на крају, као и након рекламних блокова, уколико те програмске садржаје производи или наручује сам пружалац медијске услуге или са њим повезано лице у смислу закона којим се уређује положај привредних друштава.ˮ.

Члан 10.

У члану 33. став 2. мења се и гласи:

„Изузетно од става 1. овог члана, дозвољено је емитовање појединачне огласне поруке, односно поруке ТВ продаје, током преноса спортских догађаја, а изузетно и у другим програмским садржајима, али само уколико је то неопходно, у складу са овим законом.ˮ.

У ставу 5. реч: „односноˮ замењује се речју: „осимˮ.

Члан 11.

Члан 35. мења се и гласи:

„Члан 35.

Трајање ТВ оглашавања и ТВ продаје у програмима комерцијалних пружалаца медијске услуге у временском периоду од 06:00 до 18:00 часова не сме да прекорачи 20% тог периода.

Трајање ТВ оглашавања и ТВ продаје у програмима комерцијалних пружалаца медијске услуге у временском периоду од 18:00 до 24:00 часа не сме да прекорачи 20% тог периода.

Трајање ТВ оглашавања и ТВ продаје у програмима установе јавног медијског сервиса и пружаоца медијске услуге цивилног сектора у временском периоду од 06:00 до 18:00 часова не сме да прекорачи 10% тог периода.

Трајање ТВ оглашавања и ТВ продаје у програмима установе јавног медијског сервиса и пружаоца медијске услуге цивилног сектора у временском периоду од 18:00 до 24:00 часа не сме да прекорачи 10% тог периода.

Одредбе овог члана не примењују се на телевизијске програме у целини намењене оглашавању и ТВ продаји, као и телевизијске програме у целини намењене самопромоцији.ˮ.

Члан 12.

У члану 36. став 1. речи: „у једном пуном сатуˮ замењују се речима: „у токуˮ.

Члан 13.

У члану 38. после става 3. додаје се став 4, који гласи:

„На оглашавање у каталозима, лифлетима, буклетима, брошурама и сличним штампаним материјалима примењују се одредбе овог закона.ˮ.

Члан 14.

У члану 45. став 5. мења се и гласи:

„У сврху одређивања идентитета оглашивача, преносилац огласне поруке, који је пружалац услуге информационог друштва у смислу закона којим се уређује електронска трговина, дужан је да прикупља и даље обрађује податке о оглашивачу, и то: пословно име, адресу седишта и матични број, а за физичко лице, име и презиме, адресу пребивалишта и јединствени матични број грађана, током трајања оглашавања и 30 дана након престанка оглашавања. По истеку рока за обавезно чување података о оглашивачу, подаци о личности оглашивача физичког лица, бришу се.ˮ.

Члан 15.

После члана 45. додају се називи изнад чланова и чл. 45а и 45б, који гласе:

„Оглашавање угоститељских услуга посредством носилаца интернет платформи

Члан 45а

Оглашавање посредством носилаца интернет платформи са доменом регистрованим у иностранству, врши се само за оне угоститеље и угоститељске објекте за смештај који су евидентирани у централни информациони систем у области угоститељства и туризма (у даљем тексту: Е-туриста), на начин прописан законом којим се уређује угоститељство.

Подаци о угоститељима и угоститељским објектима на интернет платформи

Члан 45б

Министар надлежан за послове туризма ближе прописује услове и  начин приступа подацима о угоститељима и угоститељским објектима у Е-туристи од стране носиоца интернет платформе, као и садржину обавезних података  и информација о угоститељима и угоститељским објектима који се уносе на  интернет платформу.

Министар надлежан за послове туризма ближе прописује услове и начин прикупљања и размене података између надлежних органа и носилаца интернет платформи из члана 45а овог закона, као и других субјеката који су повезани са пружањем угоститељских услуга смештаја.ˮ.

Члан 16.

У називу изнад члана 46. речи: „алкохолних пићаˮ замењују се речима: „пића са садржајем алкохолаˮ.

У члану 46. став 1. речи: „алкохолних пићаˮ замењују се речима: „пића са садржајем алкохола (у даљем тексту: алкохолна пића)ˮ.

Став 2. мења се и гласи:

„Дозвољено је истицање алкохолних пића, односно жига или друге ознаке алкохолног пића на продајном месту и на месту пружања угоститељских услуга, објављивање, као и достављање појединачно одређеном пунолетном лицу које је претходно дало сагласност за то, обавештења о квалитету и другим својствима алкохолног пића на продајном месту и на месту пружања угоститељских услуга, сајамском штанду, у стручним књигама, часописима и другим стручним публикацијама које су намењене искључиво произвођачима или продавцима тих производа, као и коришћење жига или друге ознаке алкохолног пића и произвођача алкохолног пића на средствима пословне комуникације и пословне репрезентације.ˮ.

У ставу 3. у уводној реченици речи: „мањим одˮ замењују се речју: „доˮ.

У тачки 3) после речи: „представаˮ запета и речи: „у термину од 18:00 до 06:00 часоваˮ, бришу се.

У тачки 5) после речи: „оглашавањаˮ додају се запета и речи: „осим ако су тематски или циљно намењени деци или малолетницимаˮ.

У ставу 4. после речи: „медијимаˮ додају се запета и речи: „каталозима, лифлетима, буклетима, брошурама и сличним штампаним материјалимаˮ.

Члан 17.

У члану 47. став 1. брише се.

Досадашњи став 2. постаје став 1.

Члан 18.

Назив изнад члана 53. мења се и гласи: „Електронске цигарете  и сродни производиˮ.

У члану 53. став 1. после речи: „течности и делова за електронске цигаретеˮ додају се речи: „и  сродних производа са или без никотина, уређених прописима којима се уређују дувански производиˮ.

После става 1. додаје се став 2, који гласи:

„Правила о оглашавању из става 1. овог члана не примењују се на електронске уређаје за загревање дуванских односно биљних производа.ˮ.

Члан 19.

Члан 54. мења се и гласи:

„Члан 54.

Забрањено је оглашавање игара на срећу ако приређивач није добио сагласност, одобрење, односно дозволу надлежног органа за приређивање игре на срећу.

Забрањено је оглашавање класичних игара на срећу на отвореним површинама, осим на месту које је удаљено најмање 100 метара ваздушном линијом од најближег комплекса предшколске, школске, здравствене или установе намењене деци и малолетницима.

Забрањено је оглашавање посебних игара на срећу које се приређују аутоматима и посебних игара на срећу – клађења, укључујући посебне игре на срећу преко средстава електронске комуникације, као и истицање назива или жига ових приређивача на отвореним површинама, укључујући спољашњост и унутрашњост возила јавног или приватног превоза, и то путем огласних паноа (билборда), плаката, дисплеја, светлећих реклама и слично, осим:

1. истицања назива или жига приређивача игара на срећу на спортском терену током спортског догађаја који спонзорише приређивач игара на срећу, уколико спонзорише спортски клуб или национални спортски тим који је учесник тог спортског догађаја или удружење, друштво или савез у области спорта приликом организације спортског догађаја попут лиге, турнира, купа или сличног организованог такмичења;
2. истицања једног назива или жига приређивача игара на срећу на спољној површини пословних просторија у којима се приређују игре на срећу на страни објекта на којој се налази улаз за играче, у оквиру габарита пословних просторија, без ограничења у погледу осветљености, као и на местима на којима се примају уплате за игре на срећу преко средстава електронске комуникације за приређиваче игара на срећу, а највише 0,15 m² на спољној површини места не коме се примају уплате, укупно за све приређиваче игара на срећу за које се прима уплата на том месту;
3. истицања једног назива или жига приређивача игара на срећу путем огласних паноа (билборда) уз примену ограничења из става 2. овог члана.

Забрањено је оглашавање посебних игара на срећу у играчницама на отвореним површинама путем огласних паноа (билборда), плаката и дисплеја, осим истицања једног назива или жига приређивача игара на срећу путем огласних паноа (билборда) уз примену ограничења из става 2. овог члана, оглашавања у унутрашњости или на спољној површини објекта у којем се приређују ове игре, на цивилном аеродрому, односно у унутрашњости угоститељског објекта за смештај у смислу закона којим се уређује угоститељство, као и истицања огласне поруке у унутрашњости такси возила.ˮ.

Члан 20.

Члан 56. мења се и гласи:

„Члан 56.

Оглашавање класичних игара на срећу путем електронских медија, као и у биоскопима, позориштима или другим просторима где се врши приказивање, односно извођење представа, дозвољено је, осим ако су тематски или циљано намењене деци или малолетницима.

Забрањено је оглашавање посебних игара на срећу:

1. на програмима свих пружалаца медијских услуга телевизије у надлежности Републике Србије у периоду од 06:00 до 23:00 часа, осим истицања назива или жига, као и за време преноса спортских догађаја, и 30 минута пре и после преноса спортских догађаја, у емисијама спортског програма, и то највише десет огласних порука у трајању од најдуже 30 секунди по једној огласној поруци;
2. преко електронских интернет портала или на друштвеним мрежама (*Facebook, Instagram, Tik Tok* и др.) уколико садржи позив на игру;

3) на програмима свих пружалаца медијских услуга радија у надлежности Републике Србије, осим за време преноса спортских догађаја, и то највише десет огласних порука у трајању од најдуже 30 секунди по једноj огласној поруци;

4) у штампаним медијима, осим на страницама које су тематски намењене извештавању о спортским догађајима;

5) огласном поруком која садржи лично добро на основу којег се може утврдити или препознати идентитет лица, ако су таква лица јавне личности као што су музичари, глумци, спортисти, политичари, уметници, инфлуенсери или друга лица која имају могућност да значајно утичу на куповне одлуке других због свог статуса и положаја у јавности, осим професионалних спортиста, у смислу прописа којима се уређује спорт и спортских стручњака којима је издата дозвола за рад предвиђена правилима надлежног националног спортског савеза или правилима надлежног међународног спортског савеза, који су ангажовани од стране спортских клубова или спортских друштава основаних у складу са прописима којима се уређује спорт и које спонзорише приређивач игара на срећу;

6) у филмовима, музичким спотовима, серијама које се приказују на програмима пружалаца медијских услуга телевизије, биоскопима, позоришним представама.

Изузетно од става 2. овог члана, лицем из тачке 5) тог става неће се сматрати лице које је код приређивача игара на срећу запослено на неодређено време са пуним радним временом и местом рада у Републици Србији, у смислу прописа којима се уређује рад, као ни лице које се непосредно пре отпочињања оглашавања приређивача није сматрало јавном личности, али је постало јавна личност након отпочињања активности оглашавања за тог приређивача, а у току оглашавања за тог приређивача.

Забрањено је оглашавање продајних подстицаја за учествовање у играма на срећу (бесплатни кредити, бонуси или друга средства за учествовање у играма на срећу понуђена учесницима без накнаде), осим награда у роби и услугама приређивача игара на срећу, изузев:

1. на интернет страници приређивача игара на срећу и у просторијама у којима се приређују игре на срећу;
2. у штампаним медијима, на страницама које су тематски намењене извештавању о спортским догађајима;
3. у издањима интернет портала, на страницама које су тематски намeњене објављивању спортских садржаја;
4. директним оглашавањем играчима који имају регистроване евиденционе рачуне код приређивача игара на срећу, под условима из члана 63. овог закона.

Забрањено је емитовање телевизијских програма претежно намењених оглашавању игара на срећу, или претежно намењених самопромоцији приређивача игара на срећу.

Оглашавање класичних и посебних игара на срећу, укључујући и посредно упућивање на те игре, врши се уз обавештење о забрани учествовања малолетних лица у играма на срећу и одговарајући текст упозорења о превенцији болести зависности.

Оглашавање класичних игара на срећу, посебних игара на срећу и наградних игара у роби и услугама не сме да:

1. искоришћава неискуство или недостатак знања деце или малолетника;
2. користи децу или малолетнике у оглашавању, односно усмерава оглашавање на децу или малолетнике;
3. повезује учествовање у играма на срећу са активностима намењеним деци или малолетницима;
4. повезује учествовање у играма на срећу са стицањем зрелости.

Оглашивач је дужан да, у оглашавању продајних подстицаја за учествовање у играма на срећу (бесплатни кредити, бонуси или друга средства за учествовање у играма на срећу понуђена учесницима без накнаде), на јасан и разумљив начин истакне правила за коришћење продајног подстицаја, а нарочито посебне услове које учесник мора да испуни ради коришћења продајног подстицаја.

У складу са забранама из става 2. тач. 1) и 5) овог члана, као и у складу са ст. 7. и 8. овог члана, приређивачи игара на срећу дужни су да усвоје, и на својој почетној (основној) интернет страници објаве, интернa правила друштвено одговорног оглашавања.

Интерна правила из става 9. овог члана нарочито садрже:

1. опште податке о приређивачу игара на срећу;
2. анализу групе у којој учествује приређивач, имајући у виду повезана лица у смислу прописа којима се уређује порез на добит правних лица;
3. информације о врстама техникама оглашавања које се користе код приређивача;
4. етичке принципе оглашавања, посебно имајући у виду забране или ограничења прописана законом;
5. информације о управљању техничко-технолошким и психолошким циљањем публике у оглашавању;
6. информације о управљању прикупљеним подацима;
7. опис процедура у вези са ангажовањем преносиоца огласне поруке;
8. опис процедура у вези са општом проценом утицаја личности из става 2. тачка 5) овог члана на циљану публику;
9. опис процедура у вези са појединачном проценом утицаја личности из става 2. тачка 5) овог члана на циљану публику;
10. опис принципа и правила у вези са оглашавањем друштвено одговорних акција из члана 56а овог закона;
11. информације или правила о обуци и усавршавању запослених у области маркетинга;
12. информације о роковима обавезног ажурирања интерних правила о друштвено одговорном оглашавању;
13. опис процедура интерног надзора, ревизије или контроле.

Министар надлежан за послове трговине ближе прописује критеријуме да се лице сматра лицем из става 2. тачка 5) овог члана, текст, димензије и начин истицања обавештења о забрани учествовања малолетних лица у играма на срећу и упозорења о превенцији болести зависности из става 6. овог члана, као и врсте оглашавања које се сматрају недопуштеним у смислу става 7. овог члана.ˮ.

Члан 21.

После члана 56. додају се назив изнад члана и члан 56а, који гласе:

„Оглашавање друштвено одговорних акција

Члан 56а

Изузетно од одредаба члана 54. ст. 2-4. овог закона, приређивач игара на срећу може оглашавати свој назив или жиг у вeзи са циљем, спровођењем и резултатима спроведене друштвено одговорне акције, без позива на игру.ˮ.

Члан 22.

После члана 61. додају се назив изнад члана и члан 61а, који гласе:

„Употреба језика у оглашавању

61а

Оглашивач је дужан да приликом оглашавања води рачуна о заштити српског језика, односно да текст који се оглашава обавезно буде на српском језику, односно језику националних мањина, у складу са законом.ˮ.

Члан 23.

У члану 64. после става 1. додаје се нови став 2, који гласи:

„Спонзорством се сматра и врста аудио-визуелне комерцијалне комуникације која представља сваки вид финансијске или друге подршке јавних или приватних ентитета или физичких лица која нису укључена у пружање аудио-визуелне медијске услуге или услуге платформи за размену видео записа, као ни у производњу аудио-визуелних дела, финансирање аудио-визуелних медијских услуга, услуга платформи за размену видео записа, кориснички генерисаних видео записа или програма, у сврхе промоције спонзоровог имена, назива или жига, угледа, активности или производа.ˮ.

Досадашњи ст. 2-4. постају ст. 3-5.

Члан 24.

У члану 69. ст. 1. и 2. после речи: „производаˮ додају се запета и речи: „електронских цигарета и сродних производа са или без никотина, уређених прописима којима се уређују дувански производиˮ.

Члан 25.

У члану 74. после става 1. додаје се нови став 2, који гласи:

„Надзор над применом овог закона у погледу оглашавања туристичких или угоститељских услуга, у смислу закона којима се уређују туризам и угоститељство, врши министарство надлежно за послове туризма.ˮ.

Досадашњи ст. 2-4. постају ст. 3-5.

Члан 26.

У члану 75. после става 1. додаје се нови став 2, који гласи:

„Инспекцијски надзор из члана 74. став 2. овог закона врши министарство надлежно за послове туризма, преко туристичких инспектора.ˮ.

После новог става 2. додаје се став 3, који гласи:

„На све што није прописано овим законом, примењује се Закон о инспекцијском надзору („Службени гласник РСˮ, бр. 36/15, 44/18 – др. закон и 95/18).ˮ.

Досадашњи став 2. постаје став 4.

Члан 27.

После члана 76. додају се назив изнад члана и члан 76а, који гласе:

„Инспекцијски надзор оглашавања угоститељских услуга

посредством носилаца интернет платформи

Члан 76а

У случају да туристички инспектор утврди неправилност у погледу примене члана 45а овог закона, сачињава претходно обавештење са препоруком, које без одлагања писаним путем доставља преносиоцу огласне поруке који је и пружалац услуге информационог друштва.

Претходно обавештење из става 1. овог члана садржи обавезу преносиоца огласне поруке да у року од 30 дана од дана достављања претходног обавештења поступи по препоруци туристичког инспектора.

Рок из става 2. овог члана почиње да тече наредног дана од дана достављања претходног обавештења.

У случају да преносилац огласне поруке не поступи у року и на начин из претходног обавештења туристичког инспектора, туристички инспектор обавештава министарство надлежно за послове електронских комуникација и информационог друштва, које може изрећи меру ограничавања слободе пружања услуга информационог друштва, онемогућавањем приступа интернет адреси преносиоца огласне поруке, блокадом IP адресе од стране оператора електронских комуникација, односно јавних комуникационих мрежа.

Мера из става 4. овог члана изриче се у случајевима повреде права потрошача и права заштите конкуренције, водећи рачуна о пропорционалности мере у односу на природу, тежину, понављање и трајање повреде.ˮ.

Члан 28.

Назив изнад члана и члан 77. мењају се и гласе:

„Изрицање мера

Члан 77.

Ако у вршењу инспекцијског надзора надлежни инспектор утврди да се оглашавање врши супротно одредбама овог закона, записником о инспекцијском надзору забраниће такво оглашавање и наложиће отклањање утврђене незаконитости, укључујући уклањање огласне поруке, са примереним роком за отклањање.

Рок из става 1. овог члана не може бити краћи од 24 сата, ни дужи од два месеца, ако другачије није прописано.

Ако надлежни инспектор утврди да је надзирани субјект предузео меру која му је наложена и отклонио незаконитост, окончава поступак инспекцијског надзора достављањем записника у којем се наводи да су отклоњене утврђене незаконитости или недостаци у пословању или поступању тог субјекта.

Ако надзирани субјект у остављеном року не отклони утврђену незаконитост, надлежни инспектор без одлагања доноси решење којим изриче меру за отклањање незаконитости са примереним роком из става 2. овог члана.

Ако у вршењу надзора надлежни орган јединице локалне самоуправе утврди да се оглашавање на отвореним површинама врши супротно одредбама овог закона, решењем ће наложити уклањање средства за оглашавање.

Против решења из става 4. овог члана, може се изјавити жалба надлежном министру у року од осам дана од дана пријема решења.

Жалба из става 6. овог члана не задржава извршење решења.

Против решења из става 5. овог члана, може се изјавити жалба у складу са законом.ˮ.

Члан 29.

У члану 78. став 1. тач. 4), 7), 19), 21), 30) и 38) бришу се.

У тач. 22) и 23) после речи: „производиˮ у одређеном падежу додају се речи: „и сродни производиˮ у одговарајућем падежу.

Тачка 24) мења се и гласи:

„24) оглашава игре на срећу супротно члану 54. став 1. и чл. 55. и 56. овог закона;ˮ.

После става 4. додају се ст. 5-10, који гласе:

„Новчаном казном од 100.000,00 динара казниће се за прекршај правно лице ако:

1) не означи огласну поруку ознаком препознатљивости у складу са чланом 13. овог закона;

2) не истакне телефонску тарифу у складу са чланом 17. овог закона;

3) не обезбеди податке из члана 45. став 5. овог закона;

4) огласна порука не садржи упозоравајућу поруку, односно упозорење у складу са чланом 49. овог закона;

5) врши директно оглашавање супротно члану 63. овог закона;

6) не чува огласну поруку 30 дана од дана последњег објављивања, у облику који дозвољава могућност увида у огласну поруку, податке о месту, времену и учесталости оглашавања, односно ако онемогући увид у огласну поруку супротно члану 70. овог закона.

За радње из става 5. овог члана казниће се одговорно лице у правном лицу новчаном казном од 10.000,00 динара.

За радње из става 5. овог члана казниће се предузетник новчаном казном од 40.000,00 динара.

Новчаном казном од 300.000,00 динара казниће се за прекршај правно лице ако:

1. оглашава класичну игру на срећу супротно члану 54. став 2. овог закона;
2. оглашава посебну игру на срећу супротно члану 54. став 3. овог закона;
3. оглашава посебну игру на срећу у играчницама супротно члану 54. став 4. овог закона.

За радње из става 8. овог члана казниће се одговорно лице у правном лицу новчаном казном од 50.000,00 динара.

За радње из става 8. овог члана казниће се предузетник новчаном казном од 150.000,00 динара.ˮ.

Члан 30.

Подзаконски акти за спровођење овог закона донеће се у року од шест месеци од дана ступања на снагу овог закона.

Члан 31.

Овај закон ступа на снагу осмог дана од дана објављивања у „Службеном гласнику Републике Србије”, а примењује се по истеку шест месеци од дана ступања на снагу, осим одредаба члана 20. став 2. тачка 5) и став 9, које се примењују од 1. јануара 2026. године.